Diari Oficial de la Generalitat Valenciana


Sumari del DOGV 6217, del 02-03-2010 (2010/2014)

RESOLUCIÓ de 23 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de cooperació educativa entre el Consejo General del Poder Judicial, el Ministerio de Justicia, la Generalitat, la Universitat de València (Estudi General) i la Fundació Universitat-Empresa de Valencia per a la realització de pràctiques per estudiants de la Facultat de Dret.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6217

Data del DOGV
:   02-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/2014


Data del document
:   23-02-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Justícia i Administracions Públiques
    * Universitat de València
    * universitat
    * cooperació administrativa
    * poder judicial
    * administració central

RESOLUCIÓ de 23 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de cooperació educativa entre el Consejo General del Poder Judicial, el Ministerio de Justicia, la Generalitat, la Universitat de València (Estudi General) i la Fundació Universitat-Empresa de Valencia per a la realització de pràctiques per estudiants de la Facultat de Dret.   
 [2010/2014]  
El Consejo General del Poder Judicial, el Ministerio de Justicia, la Generalitat, la Universitat de València (Estudi General) i la Fundació Universitat-Empresa de Valencia han subscrit, després de la tramitació prèvia reglamentària, el 30 de novembre de 2009, el conveni de cooperació educativa per a la realització de pràctiques per estudiants de la Facultat de Dret.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0281/2010, i que figura com a annex d'esta resolució.  
València, 23 de febrer de 2010.- El director general del Secretariat del Consell: Ángel Mompó Romero.  
Conveni de cooperació educativa entre el Consell General del Poder Judicial, el Ministeri de Justícia, la Generalitat, la Universitat de València (Estudi General) i la Fundació Universitat-Empresa de València per a la realització de pràctiques per estudiants de la Facultat de Dret.  
Madrid, 30 de novembre de 2009  
Reunits  
D'una banda, la consellera de Justícia i Administracions Públiques, Paula Sánchez de León Guardiola, en virtut del que establix l'article 28. c de la Llei 5/1983, de 30 de desembre, del Consell, en la redacció donada per la Llei 12/2007, de 20 de març, de la Generalitat, autoritzada pera este acte per acord del Consell d'11 de setembre de 2009.  
D'una altra, Fernando de Rosa Torner, Vicepresident del Consell General del Poder Judicial i l'Excma. Sra. Grabriela Brau Sanestanislao, ambdós vocals delegats territorials de la Comunitat Valenciana, en representació del Consell General del Poder Judicial, en virtut d'allò acordat pel ple del dit consell en sessió de 25 de juny de 2009.  
D'una altra, Francisco Caamaño Domínguez, Ministre de Justícia, d'acord amb el Reial Decret 240/2009, de 23 de febrer, i fent ús de les competències que li corresponen en virtut de la disposició addicional tretze de la Llei 4/1999, de 13 de gener, de modificació de la Llei 30/1992, de 26 de noviembre, de Règim Jurídic de les Administracions Públiques i del Procediment Administratiu Comú.  
De l'altra, Francisco Tomás Vert, com a rector de la Universitat de València, amb domicili social a València, C/ La Nau, núm. 2, i CIF núm. 4618001-D, en nom i representació de la Universitat. Està legitimat per a este acte en virtut de l'article 94.1 d) dels Estatuts de la Universitat de València.  
I, de l'altra, Carlos Pascual de Miguel, president del Consell Social de la Universitat de València, com a president de la Fundació Universitat-Empresa de València, ADEIT, en virtut del que establix l'article 19 dels seus estatuts inscrits el 14 de febrer de 1990 en el Registre de Fundacions.  
Declaren  
Primer. Que és interés del Consell General del Poder judicial i del Ministeri de Justícia col·laborar amb la Universitat de València en la formació pràctica dels alumnes universitaris, per entendre que una formació íntegra a la qual són cridats a actuar en el seu moment davant dels tribunals o fiscalies redundarà en un major qualitat de l'administració de Justícia i atés que l'article 4.ñ) del Reglament 1/2000, de 26 de juliol, dels Òrgans de Govern dels Tribunals prescriu que les activitats alienes a la funció judicial en edificis judicials o en les seues dependències no podran dur-se a terme sense l'acord de la Sala de Govern, el de l'administració a qui corresponga la titularitat de l'immoble i el de les altres administracions amb competències concurrents, sent la Conselleria de Justícia i Administracions Públiques de la Generalitat la que té atribuïda la competència en l'administració de béns materials i personals de l'administració de Justícia.  
Segon. Que la Generalitat Valenciana i la Universitat de València (Estudi General) tenen subscrit un conveni amb fins de col·laboració cultural, educativa i científica de data 22 de desembre de 1982.  
Tercer. Que la Universitat de València (Estudi General) i la Generalitat Valenciana, a través de la Conselleria de Justícia i Administracions Públiques manifesten la voluntat d'establir una relació de cooperació en tot allò que facilite la realització de pràctiques formatives pels estudiants universitaris.  
Quart. Que el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials introduïx la possibilitat de valorar com a crèdits en el currículum universitari de l'estudiant la realització de pràctiques en empreses i entitats, per a proporcionar a estudiants i responsables de formació un coneixement més profund sobre les competències que s'hi necesitaran.   
Cinqué. Que el Reial Decret 1825/94, pel qual s'actualitza el Reial Decret 1947/81, sobre Programes de cooperació Educativa, regula les pràctiques formatives d'estudiants universitaris.  
Sisé. Que la Fundació Universitat-Empresa de València té encomanada la gestió del Programa de Pràctiques Externes dels Estudiants de la Universitat de València (Estudi General), corresponent al vicerector d'Estudis la direcció i la coordinació dels dits programes en virtut del que establix el Conveni de data 27 de juliol de 1995, subscrit entre ambdues entitats.  
Seté. Que la Junta de Govern de la Universitat de València (Estudi General) va aprovar el 24 de setembre de 1996, la normativa que regula la realització de pràctiques formatives externes pels seus estudiants en empreses, institucions o entitats.  
Vuité. Que el Consell General del Poder judicial, la Conselleria de Benestar Social de la Generalitat Valenciana, la Universitat de València i la Fundació Universitat-Empresa tenen subscrit conveni de cooperació educativa per a la realització del "practicum" de la Llicenciatura en Dret de data 22 de Maig de 1998.  
Acorden  
Subscriure el present Conveni de Cooperació d'acord amb les següents  
Clàusules  
Primera. El present conveni té com a objecte establir el Programa de Cooperació Educativa entre el Consell General del Poder Judicial, el Ministeri de Justícia, la Generalitat Valenciana, la Universitat de València (Estudi General) i la Fundació Universitat-Empresa de València, per a la realització de pràctiques formatives, sense relació laboral, en dependències d'òrgans judicials, fiscalies, o de la Conselleria de Justícia i Administracions Públiques per part dels estudiants de la Universitat de València (Estudi General), preferentment els matriculats en la Facultat de Dret, que conduïsquen a completar els seus estudis acadèmics.  
Les pràctiques tenen com a objectiu prioritari l'acostament dels estudiants a la realitat judicial des de la perspectiva dels òrgans judicials i la fiscalia, de manera que puguen conéixer el funcionament intern i quotidià de les oficines judicials i els materials de qualsevol tipus a partir dels quals els jutges, magistrats, secretaris judicials i fiscals, dicten les seues resolucions i exercixen les seues funcions.  
Segona. Els tipus de pràctiques formatives que realitzen els estudiants de la Universitat de València, a l'empara del present conveni, podran ser pràctiques integrades en els plans d'estudi i pràctiques voluntàries.  
Les pràctiques es realitzaran a les oficines judicials que la Sala de Govern del Tribunal Superior de Justícia de la Comunitat Valenciana o el secretari de Govern del Tribunal Superior de Justícia de la Comunitat Valenciana hagen designat, o fiscalies designades per la Fiscalia de la Comunitat Valenciana, tenint en compte en la selecció la càrrega de treball i estat del respectiu òrgan judicial.  
L'accés dels alumnes a tot tipus d'actuacions judicials, es produirà en la mesura que ho permeta la situació del procediment, la seua declaració o no de secret, i quedant salvaguardat el deure de reserva o sigil i preservada, en tot cas, la identitat dels implicats o parts. Els estudiants universitaris poden accedir a informació continguda en recursos dels llocs de les pràctiques mencionats en la clàusula primera del present conveni, estant subjectes a la Llei Orgànica 15/1999, de 13 de desembre, de Protecció de Dades de Caràcter Personal i reglaments que la despleguen. Per això, els estudiants en pràctiques estan obligats als deures de guardar secret i seguretat. L'estudiant efectuarà les tasques que li assigne el tutor de l'òrgan judicial i que s'hi troben previstes en el programa d'activitats formatives del conveni, i no ha de divulgar ni utilitzar en benefici propi les dades a les quals ha tingut accés durant l'estada.  
El contingut de les activitats i del programa de pràctiques, atesa l'especificitat de cada òrgan, serà proposat per la Universitat d'acord amb la Comissió de Seguiment del conveni i la Comissió de Pràctiques de la Facultat de Dret.   
Els tutors de cada pràctica subscriuran un annex normalitzat, en el qual s'arreplegaran les dades, entre altres, referents, a l'estudiant i a la titulació, al lloc, a la duració i al període de realització de la pràctica, junt amb les dades identificatives dels tutors i les activitats a realitzar durant la seua vigència.  
Tercera. Es constituirà una Comissió de Seguiment del conveni pel centre universitari, composta pel president del Tribunal Superior de Justícia de la Comunitat Valenciana o magistrat en qui delegue, pel fiscal superior de la Comunitat Valenciana, o fiscal en qui delegue; pel secretari de Govern del Tribunal Superior de Justícia de la Comunitat Valenciana o secretari judicial en qui delegue, per un representant de la Conselleria de Justícia i Administracions Públiques, per un representant de la Facultat de Dret, i un altre per part de la Fundació Universitat-Empresa de València. Esta comissió estarà informada del desplegament nt del conveni, podrà promoure iniciatives de difusió, realitzar un seguiment i avaluació amb periodicitat almenys anual i, si fa el cas donar publiqueu dels resultats.  
Quarta. La Comissió de Seguiment acordarà anualment el nombre d'estudiants que realitzaren les pràctiques, així com els programes d'activitats, duració i períodes de realització.  
Els distints òrgans judicials, fiscalies, la Conselleria de Justícia i Administracions Públiques o el departament, àrea, l'òrgan, institució o empresa que en depenga, rebrà als estudiants proposats per la Facultat de Dret, d'acord amb els criteris que prèviament establisquen, tenint en compte fonamentalment els interessos i habilitats que permeten exercir de la manera més adequada la funció requerida. En tot cas, la duració de les pràctiques per estudiant i curs acadèmic, no podrà excedir les limitacions legals establides respecte d'això.  
Cinquena. La pràctica de cada estudiant podrà interrompre's, per qualsevol de les parts, per motiu justificat- tal com l'obstaculització de les labors de l'administració de Justícia- comunicant-ho per escrit i amb antelació, i si això no fóra possible, en el termini de cinc dies des de la seua interrupció, a la Fundació, la qual ho comunicarà, al seu torn, a les altres parts subscivents.  
Sisena. La Sala de Govern del Tribunal Superior de Justícia de la Comunitat Valenciana, el secretari de Govern del Tribunal Superior de Justícia de la Comunitat Valenciana, la Fiscalia de la Comunitat Valenciana o la Conselleria de Justícia i Administracions Públiques, segons la naturalesa de les pràctiques, assignarà un professional qui actuarà com a tutor de les pràctiques en els termes fixats pel programa corresponents. La Universitat de València (Estudi General) designarà, alhora, un tutor el qual supervisarà i valorarà la pràctica realitzada per l'estudiant.  
La Sala de Govern del Tribunal Superior de Justícia de la Comunitat Valenciana, el secretari de Govern del Tribunal Superior de Justícia o Fiscalia de la Comunitat Valenciana, facilitarà els tutors responsables de la Universitat, l'accés als locals on els estudiants estiguen realitzant pràctiques, sempre que es realitzen per motius relacionats amb les pràctiques.  
Setena. La Fundació Universitat-Empresa de València gestionarà el desplegament del present conveni, i les acions que se'n deriven, sota la direcció i la coordinació dels vicerectorats d'estudis i de postgrau de la Universitat de València (Estudi General).  
Vuitena. La Universitat de València (Estudi General) es compromet per la seua banda a facilitar els professionals i funcionaris de l'administració de Justícia que participen com a tutors de les pràctiques l'obtenció, a petició d'estos, el carnet universitari que els permetrà: l'accés i reserva en les seues instal·lacions esportives, préstec de llibres en les biblioteques de la Universitat, descomptes en la compra de material i llibres publicats per la Universitat de València, i la possibilitat d'activar-se un compte de correu electrònic i un espai en la web de la Universitat.  
Novena. Les parts que subscriuen el Conveni no adquiriran altres obligacions ni compromisos que els reflectits en este document.. En particular no se'n derivarà cap obligació de caràcter laboral, en no tindre eixa condició la relació que s'establix, ni de Seguretat Social, en quedar cobertes les contingències d'eixa índole per l'assegurament escolar d'accident o equivalent.  
Deu. La Conselleria de Justícia i Administracions Públiques, en l'àmbit de la seua competència, serà l'òrgan encarregat de la firma dels documents necessaris per a l'execució del present conveni, d'acord amb les condicions establides en ell.  
Onze. El present conveni de Cooperació Educativa té una vigència indefinida, excepte denúncia expressa per qualsevol de les parts que serà comunicada per escrit a les altres, abans del primer de juny del corresponent curs acadèmic.  
I, en prova de conformitat, les parts firmen el present conveni en sis exemplars i a un únic efecte en el lloc i la data a l'inici indicats.  
El Ministeri de Justícia  
Francisco Caamaño Domínguez  
Consellera de Justícia i Administracions Públiques  
Paula Sánchez de León Guardiola  
La Universitat de València (Estudi General)  
Francisco Tomás Vert  
El vicepresident del Consell General del Poder Judicial  
Fernando de Rosa Torner   
La vocal del Consell General del Poder Judicial  
Gabriela Bravo Sanestanislao  
La Fundació Universitat-Empresa de València  
Carlos Pascual de Miguel